text: প্রকাশিত: ০৭:১০, ২৪ ফেব্রুয়ারি ২০২১
  আপডেট: ০৭:১০, ২৪ ফেব্রুয়ারি ২০২১
  ক্রীড়া প্রতিবেদক: বাংলাদেশ প্রিমিয়ার লিগ (বিপিএল) ফুটবলে জয় পেয়েছে বসুন্ধরা কিংস ও সাইফ স্পোর্টিং ক্লাব। কুমিল্লার শহীদ ধীরেন্দ্রনাথ স্টেডিয়ামে শেখ রাসেল ক্রীড়া চক্রকে ৪-০ গোলে হারিয়েছে বসুন্ধরা কিংস।
  ম্যাচের শুরু থেকে বল দখলের লড়াইয়ে এগিয়ে থাকে কিংস। ২৩ মিনিটে বসুন্ধরাকে গোল এনে দেন আর্জেন্টাইন স্ট্রাইকার রাউল বেসেরা। প্রথমার্ধে আর কোনো গোল না হলে ১-০ ব্যবধানে এগিয়ে থেকে বিরতিতে যায় বসুন্ধরা কিংস।
  বিরতির পরও আক্রমণের ধার ধরে রাখে চ্যাম্পিয়নরা। ৪১ মিনিটে ব্রাজিলিয়ান স্ট্রাইকার রবসন দি সিলভা দলকে আরেক ধাপ এগিয়ে নিয়ে যান। ৭৪ মিনিটে নিজের দ্বিতীয় গোল আদায় করেন বেসেরা। ৮৩ মিনিটে সিলভার গোলে জয় নিয়ে মাঠ ছাড়ে বসুন্ধরা কিংস। ১১ ম্যাচে ১০ জয় ও এক ড্রয়ে ৩১ পয়েন্ট নিয়ে শীর্ষে রয়েছে তারা।
  অন্যদিকে, বঙ্গবন্ধু জাতীয় স্টেডিয়ামে দিনের দ্বিতীয় ম্যাচে উত্তর বারিধারা ক্লাবের বিপক্ষে ২-১ গোলে জয় তুলে নিয়েছে সাইফ স্পের্টিং ক্লাব।
  আরিফ হোসেন উত্তর বারিধারাকে এগিয়ে নেয়ার পর সমতা ফেরান জন ওকোলি। জয়সূচক গোলটি করেন সাজ্জাদ। ১০ ম্যাচে পাঁচ জয় ও এক ড্রয়ে ১৬ পয়েন্ট নিয়ে পঞ্চম স্থানে রয়েছে সাইফ স্পোর্টিং। টানা পাঁচ ড্রয়ের পর হারের তেতো স্বাদ পাওয়া উত্তর বারিধারা ৬ পয়েন্ট নিয়ে আছে একাদশ স্থানে।